Protest antiguvernamental de 1 Decembrie în Piața Victoriei: ”Să scapăm de grupul infracțional care a ajuns la conducerea României”

Comunitățile civice #Corupția Ucide și #Rezistența anunță organizarea unui miting antiguvernamental în Piața Victoriei pe 1 Decembrie. ”Pentru ca România de azi să rămână acolo unde îi este locul, adică în Uniunea Europeană, este, însă, nevoie să scape de grupul infracțional care a ajuns la conducerea ei și vrea să o scoată în decorul Europei”, se arată în anunțul postat pe Facebook.

”De 1 Decembrie, venim în Piața Victoriei să strigăm două lucruri: La mulți ani, România! și Demisia! Această țară merită mai mult decât un Guvern incompetent și toxic, a cărui unică misiune este să îl scape pe Liviu Dragnea de pușcărie”, mai arată cele două comunități.

Anunțul a fost postat la o zi după ce Comisia Europeană a făcut public raportul MCV extrem de critic la adresa Guvernului și Parlamentului, iar Parlamentul European a votat o rezoluție privind statul de drept din România.